b'\n_START_ARTICLE_\nComitatele istorice ale Angliei\n_START_PARAGRAPH_\nComitatele istorice ale Angliei sunt subdiviziuni teritoriale vechi ale Angliei. De-a lungul istoriei comitatele au avut diferite scopuri \xc8\x99i func\xc8\x9bii, iar actualmente, sub o alt\xc4\x83 organizare teritorial\xc4\x83, comitatele reprezint\xc4\x83 unul dintre nivelurile \xc3\x8emp\xc4\x83r\xc8\x9birii administrative a Angliei.\n_START_SECTION_\nNume\n_START_PARAGRAPH_\nComitatele numite dup\xc4\x83 ora\xc8\x99e erau deseori numite \xc3\xaen documentele legale ca \xc8\x99i Comitatul ora\xc8\x99ului \xc3\xaen englez\xc4\x83 "County of" \xe2\x80\x94 de exemplu Yorkshire putea fi numit "County of York". Uneori stilul acesta era folosit \xc8\x99i \xc3\xaen cazul comitatelor care nu erau numite dup\xc4\x83 ora\xc8\x99e, ca de exemplu Berkshire care este numit uneori "County of Berks". Numele modern necesit\xc4\x83 folosirea sufixului "-shire" doar penru comitatele numite dup\xc4\x83 ora\xc8\x99e sau pentru acelea care altfel ar fi nume monosilabice. O anomalie de la aceast\xc4\x83 regul\xc4\x83 este County Durham, forma "Durhamshire" nefiind utilizat\xc4\x83._NEWLINE_\xc3\x8en trecut sufixul shire era utilizat \xc8\x99i pentru alte comitate: "Devonshire", "Dorsetshire" sau "Somersetshire". Comitatul Kent, deoarece a fost un regat danez, nu a fost denumit niciodata cu sufixul shire sub forma "Kentshire"._NEWLINE_Numeroase comitate au nume informale abreviate. \xc3\x8en cele mai multe cazuri abrevierea const\xc4\x83 \xc3\xaentr-o trunchere a numelui \xc8\x99i ad\xc4\x83ugarea unui "s" la sf\xc3\xa2r\xc8\x99it: "Berks." pentru Berkshire sau "Bucks." pentru Buckinghamshire. Unele abrevieri nu sunt evidente: "Salop" pentru Shropshire, "Oxon" pentru Oxfordshire, "Hants" pentru Hampshire sau "Northants" pentru Northamptonshire.\n_START_SECTION_\nOrigini\n_START_PARAGRAPH_\nDelimitarea comitatelor a \xc3\xaenceput \xc3\xaen secolul al XII-lea, dar multe frontiere sunt anterioare form\xc4\x83rii acestora \xc8\x99i desemneaz\xc4\x83 diverse diviziuni saxone sau celtice. Unele frontiere \xc3\xaens\xc4\x83 nu sunt definitivate p\xc3\xa2n\xc4\x83 \xc3\xaen secolul al XVI-lea. Datorit\xc4\x83 originilor diferite ale acestora, dimensiunea comitatelor varia de la unul la cel\xc4\x83lalt, dar din secolul XVI p\xc3\xa2n\xc4\x83 \xc3\xaen 1888 acestea au r\xc4\x83mas aproximativ identice.\n_START_SECTION_\nSudul Angliei\n_START_PARAGRAPH_\n\xc3\x8en sudul Angliei, comitatele reprezint\xc4\x83 diviziunile Regatului Wessex, multe dintre acestea reprezent\xc3\xa2nd foste teritorii sau regate independente ce au fost anexate treptat. Kent corespunde vechiului Regat Kent, iar Essex, Sussex \xc8\x99i Middlesex reprezint\xc4\x83 fostele Regate ale Saxonilor de Est, de sud \xc8\x99i de mijloc. Norfolk \xc8\x99i Suffolk erau subdiviziuni ce reprezentau "Poporul din Nord" (englez\xc4\x83 North Folk \xc8\x99i "Poporul din Sud" (englez\xc4\x83 South Folk al Regatului East Anglia. Un singur comitat de pe coasta de sud a poart\xc4\x83 "-shire": Hampshire care este numit dup\xc4\x83 ora\xc8\x99ul "Hamwic", ce se afla \xc3\xaen apropierea actualului ora\xc8\x99 Southampton.\n_START_SECTION_\nMidlands\n_START_PARAGRAPH_\nC\xc3\xa2nd Regatul Wessex a cucerit Mercia \xc3\xaen secolele IX \xc8\x99i X, au fost organizate diferite comitate care poart\xc4\x83 numele ora\xc8\x99ului principal, \xc3\xaempreun\xc4\x83 cu sufixul "-shire" (numele saxon al comitatului). Acesta este cazul comitatelor Northamptonshire sau Warwickshire. \xc3\x8en multe cazuri numele au fost simplificate \xe2\x80\x94 de exemplu Cheshire a fost ini\xc8\x9bial "Chestershire". Rutland a fost o anomalie, afl\xc3\xa2ndu-se sub jurisdic\xc8\x9bia comitatului Nottinghamshire, dar \xc3\xaen cele din urm\xc4\x83 a devenit un comitat separat._NEWLINE_Lincolnshire a fost succesorul Regatului Lindsey, \xc8\x99i incorporeaz\xc4\x83 teritoriile Kesteven \xc8\x99i Holland f\xc4\x83c\xc3\xa2nd astfel ca Stamford s\xc4\x83devin\xc4\x83 singurul ora\xc8\x99 al ocupa\xc8\x9biei vikinge a Angliei care nu a devenit re\xc8\x99edin\xc8\x9b\xc4\x83 de comitat. Frontiera cu \xc8\x9aara Galilor nu a fost delimitat\xc4\x83 p\xc3\xa2n\xc4\x83 \xc3\xaen 1535 \xe2\x80\x94 aceasta fiind frontiera actual\xc4\x83.\n_START_SECTION_\nNordul Angliei\n_START_PARAGRAPH_\nMare parte din Northumbria a fost divizat\xc4\x83 \xc3\xaen comitate, dar Normanzii nu au utilizat aceste diviziuni. Yorkshire a fost succesorul Regatului Yorkiar \xc3\xaen 1086 con\xc8\x9binea \xc8\x99i teritoriile ce aveau s\xc4\x83 devin\xc4\x83 comitatele Lancashire, Cumberland \xc8\x99i Westmorland. Cumberland, Westmorland, Lancashire, County Durham \xc8\x99i Northumberland au fost \xc3\xaenfiin\xc8\x9bate \xc3\xaen secolul XII. O parte din domeniul episcopilor de Durham, Hexhamshire, a fost separat\xc4\x83 \xc8\x99i a existat ca \xc8\x99i comitat independent p\xc3\xa2n\xc4\x83 \xc3\xaen 1572 c\xc3\xa2nd a devenit parte din Northumberland.\n_START_SECTION_\nRol\n_START_PARAGRAPH_\nDe-a lungul existen\xc8\x9bei lor, comitatele au avut diferite func\xc8\x9bii administrative, militare \xc8\x99i politice.\n_START_SECTION_\nRol administrativ\n_START_PARAGRAPH_\nUnul din rolulire principale ale comitatelor era acela de judec\xc4\x83torii. Cur\xc8\x9bile penale \xc8\x99i judec\xc4\x83torii de pace erau organizate \xc3\xaen func\xc8\x9bie de comitate. \xc3\x8en fruntea ierarhiei juridice se afla un \xc8\x99erif (englez\xc4\x83 Sheriff). Ordinea public\xc4\x83 a fost tradi\xc8\x9bional organizat\xc4\x83 la nivelul parohiilor. Odat\xc4\x83 cu \xc3\xaenfiin\xc8\x9barea Poli\xc8\x9biei Metropolitane \xc3\xaen 1839, aceasta a fost organizat\xc4\x83 \xc3\xaen teritoriu pe bazele comitatelor._NEWLINE_\xc3\x8en anii 1540 a fost \xc3\xaenfiin\xc8\x9bat postul de Lord Locotenent. Ace\xc8\x99tia aveau un rol militar \xc8\x99i erau responsabili de administrarea mili\xc8\x9biei comitatului. \xc3\x8en 1871 institu\xc8\x9bia \xc3\xae\xc8\x99i pierde responsabilit\xc4\x83\xc8\x9bile militare, r\xc4\x83m\xc3\xa2n\xc3\xa2nd o institu\xc8\x9bie ceremonial\xc4\x83, dar Armata Britanic\xc4\x83 a asociat zonele de recrutare cu comitatele._NEWLINE_Fiecare comitat trimitea doi reprezentan\xc8\x9bi \xc3\xaen Camera Comunelor. Burgurile aveau de asemenea reprezentan\xc8\x9bi \xc3\xaen parlament diferi\xc8\x9bi de cei ai comitatului \xc3\xaenconjur\xc4\x83tor. \xc3\x8en 1832 a avut loc o redistribuire a circumscrip\xc8\x9biilor parlamentarilor, acestea fiind p\xc3\xa2n\xc4\x83 \xc3\xaen 1918 bazate pe frontierele comitatelor._NEWLINE_\xc3\x8encep\xc3\xa2nd cu secolul al XVI-lea comitatele devin din ce \xc3\xaen ce mai mult unit\xc4\x83\xc8\x9bi ale administra\xc8\x9biei locale. Judec\xc4\x83torii de pace primesc diverse func\xc8\x9bii administrative iar p\xc3\xa2n\xc4\x83 \xc3\xaen secolul al XIX-lea magistra\xc8\x9bii comitatelor primesc drepturi de acordare de licen\xc8\x9be ber\xc4\x83riilor, construc\xc8\x9bia de poduri, pu\xc8\x99c\xc4\x83rii \xc8\x99i aziluri, \xc3\xaentre\xc8\x9binerea drumurilor principale, gestionarea institu\xc8\x9biilor caritabile \xc8\x99i a cl\xc4\x83dirilor publice. Pentru aceste activit\xc4\x83\xc8\x9bi ace\xc8\x99tia au dreptul s\xc4\x83 ridice taxe iar din secolul al XVII-lea apare postul de trezorier al comitatului.\n_START_SECTION_\nSubdiviziuni\n_START_PARAGRAPH_\nUnele comitate au diviziuni importante datorit\xc4\x83 \xc3\xaentinderii importante a acestora. Cel mai semnificativ este comitatul Yorkshire care este subdivizat \xc3\xaen \xc8\x9binuturi (englez\xc4\x83 riding): East Riding, West Riding, North Riding \xc8\x99i zona \xc3\xaenconjur\xc4\x83toare a ora\xc8\x99ului York. Lincolnshire, era subdivizat \xc3\xaen p\xc4\x83r\xc8\x9bi (englez\xc4\x83 parts): Lindsey, Holland \xc8\x99i Kesteven, Kent era divizat \xc3\xaen East Kent \xc8\x99i West Kent iar Sussex era divizat \xc3\xaen East Sussex \xc8\x99i West Sussex._NEWLINE_Alte subdiviziuni erau de natur\xc4\x83 juridic\xc4\x83: liberties sau sokes, astfel exist\xc3\xa2nd Isle of Ely \xc3\xaen cadrul comitatului Cambridgeshire \xc8\x99i Soke of Peterborough \xc3\xaen cadrul comitatului Northamptonshire. Majoritatea comitatelor erau subdivizate din punct de vedere administrativ \xc3\xaen hundreds, wapentakes sau wards. Diviziuni intermediare existau \xc3\xaen Kent (lathes) \xc8\x99i \xc3\xaen Sussex (rapes). Sub nivelul diviziunilor hundreds \xc8\x99i echivalentele acestora existau tithings \xc8\x99i parohii (englez\xc4\x83 parishes) (singurele subdiviziuni care mai exitst\xc4\x83 actualmente), acestea fiind la r\xc3\xa2ndul lor \xc3\xaemp\xc4\x83r\xc8\x9bite \xc3\xaen sate \xc8\x99i seniorii. P\xc3\xa2n\xc4\x83 la \xc3\xaenfiin\xc8\x9barea districtelor \xc8\x99i a institu\xc8\x9biilor dedicate, burgurile \xc8\x99i parohiile erau principalele institu\xc8\x9bii ce ofereau servicii publice \xc3\xaen Anglia.\n_START_SECTION_\nExclave\n_START_PARAGRAPH_\nComitatele istorice prezentau numeroase anomalii \xc8\x99i numeroase exclave, teritorii apar\xc8\x9bin\xc3\xa2nd de un comitat de care nu erau conectate geografic. \xc3\x8en 1844 o reorganizare teritorial\xc4\x83 a abolit majoritatea exclavelor. Cele mai importante exclave afectate au fost Islandshire, Bedlingtonshire \xc8\x99i Norhamshire, ce apar\xc8\x9bineau de County Durham \xc8\x99i au fost incluse \xc3\xaen Northumberland; \xc8\x99i exclava Halesowen a comitatului Shropshire, ce a fost incorporat\xc4\x83 \xc3\xaen Worcestershire.\n_START_SECTION_\n1889\n_START_PARAGRAPH_\n\xc3\x8en 1889 au fost \xc3\xaenfiin\xc8\x9bate primele consilii ale comitatelor. Acestea exersau autoritatea \xc3\xaen teritoriul unor entit\xc4\x83\xc8\x9bi nou create denumite comitate administrative, aproximativ identice cu majoritatea comitatelor istorice, cu excep\xc8\x9bia subdiviziunilor importante ale acestora ce sunt ridicate la rangul de comitat administrativ \xc8\x99i a principalelor localit\xc4\x83\xc8\x9bi urbane care sunt \xc3\xaen afara jurisdic\xc8\x9biei consiliilor comitatelor, fiind numite burguri comitat (englez\xc4\x83 county boroughs). Cu aceast\xc4\x83 ocazie are loc o nou\xc4\x83 reform\xc4\x83 a teritoriilor comitatelor ceea ce face ca fiecare ora\xc8\x99 s\xc4\x83 apar\xc8\x9bin\xc4\x83 unui singur comitat, ceea ce nu era cazul pentru numeroase ora\xc8\x99e: Banbury, Burton-upon-Trent, Newmarket, Peterborough, Royston, Stamford, Tamworth, Todmorden \xc8\x99i Warrington.\n_START_SECTION_\n1974\n_START_PARAGRAPH_\n\xc3\x8en 1974 are loc o reform\xc4\x83 important\xc4\x83 prin care comitatele administrative \xc8\x99i burgurile comitat sunt abolite iar Anglia este redivizat\xc4\x83 \xc3\xaen comitate (cu excep\xc8\x9bia Londrei \xc8\x99i a Insulelor Scilly). Acestea sunt de dou\xc4\x83 tipuri: "metropolitane" \xc8\x99i "ne-metropolitane"  . Pe l\xc3\xa2ng\xc4\x83 administra\xc8\x9bia local\xc4\x83 organizarea teritorial\xc4\x83 a tuturor institu\xc8\x9biilor este reorganizat\xc4\x83 conform noilor delimit\xc4\x83ri geografice. O serie de comitate Cumberland, Herefordshire, Rutland, Westmorland \xc8\x99i Worcestershire dispar (\xc3\xaen 1965 disp\xc4\x83ruser\xc4\x83 deja Huntingdonshire \xc8\x99i Middlesex), iar noi entit\xc4\x83\xc8\x9bi apar: comitatele Avon, Cleveland, Cumbria \xc8\x99i Humberside pe l\xc3\xa2ng\xc4\x83 cele 6 comitate metropolitane. Noua reorganizare \xc3\xaencearc\xc4\x83 de asemenea s\xc4\x83 includ\xc4\x83 \xc3\xaen aceea\xc8\x99i entitate conurba\xc8\x9biile ce s-au \xc3\xaentins pe teritoriul mai multor comitate . \xc3\x8en urma acestei reforme teritoriul noilor comitate corespunde \xc3\xaen mare parte cu organizarea actual\xc4\x83 a comitatelor ceremoniale.'